Bindalsfjorden
Store norske leksikon,Geografi,Norges geografi,Nordland,Bindal
Bindalsfjorden er en fjord i Bindal kommune, lengst sør i Nordland fylke. Den skjærer seg mot nordøst inn mellom øyene Melsteinen og Austra (nordspissen); ytre del av fjorden kalles Røiningen. Ved Skauvikneset bøyer Bindalsfjorden mot sørøst inn til kommunesenteret Terråk; i denne delen av fjorden har den sin største dybde, 741 m vest for sørspissen av Stavøya. Fra Terråk fortsetter Bindalsfjorden nordøstover i den 39 km lange Tosenfjorden (Tosen); ytre del av denne kalles Øyfjorden. Indre del av Tosenfjorden ligger i Brønnøy kommune. Samlet lengde fra Melsteinen/Austra til Tosbotnet er 71 km.
Bindalsfjorden har mellom Skauvikneset og Terråk en rekke armer. Rett overfor Skauvikneset fører Ursfjorden mot nordøst, og lenger inne, innenfor Stavøya og Imøya, fører den brede Skotnesfjorden østover.Ved Terråk går den 21 km lange og trange Sørfjorden mot sørvest, senere nordvest til fylkesgrensen mot Nord-Trøndelag. Bare et lavt eid skiller denne fra kysten utenfor, slik at Bindalsfjorden her nesten biter seg selv i halen. Inn til Sørfjordens innerste del, Simlebotnet, fører den strie Simlestraumen.En arm av Sørfjorden er Kollbotnet, som man kommer til gjennom Kollstraumen; denne fører sørover, også denne når fylkesgrensen mot Nord-Trøndelag. Både Kollstraumen og Simlestraumen er kjent for å være gode fiskeplasser. Les mer i Store norske leksikon fjord Bindal  Nordland